钦定古今图书集成/明伦汇编/宫闱典/第127卷 > 曹节
## 钦定古今图书集成/明伦汇编/宫闱典/第127卷 > 曹节

按《后汉书宦者传》，“节字汉丰，南阳新野人也。其本魏
郡人，世吏二千石。顺帝初，以西园骑迁小黄门。桓帝
时，迁中常侍、奉车都尉。建宁元年，持节将中黄门、虎
贲、羽林千人北迎灵帝，陪乘入宫。及即位，以定策封
长安乡侯，六百户。时窦太后临朝，后父大将军武与
太傅陈蕃谋诛中官，节与长乐五官史朱瑀、从官史”
共普、张亮、中黄门王尊、长乐谒者腾是等十七人共
矫诏以长乐食监王甫为黄门令，将兵诛武蕃等。事
已具《蕃、武传》节。迁长乐卫尉，封育阳侯，增邑三千户；
甫迁中常侍，黄门令如故；瑀封都乡侯，千五百户；普、
亮等五人各三百户；馀十一人皆为关内侯，岁食租
二千斛。先是，瑀等阴于明堂中祷皇天曰：“窦氏无道，
请皇天辅皇帝诛之，令事必成，天下得宁。”既诛武等，
诏令大官给塞具，赐瑀钱五千万，馀各有差。后更封
华容侯。二年，节病困，诏拜为车骑将军。有顷，疾瘳，上
印绶，罢。复为中常侍，位特进，秩中二千石。寻转大长秋。熹平元年，窦太后崩，有何人书朱雀阙，言天下大
乱。曹节、王甫幽杀太“后，常侍侯览，多杀党人，公卿皆
尸禄，无有忠言者。”于是诏司隶校尉刘猛逐捕，十日
一会。猛以诽书言直，不肯急捕，月馀，主名不立。猛坐
左转谏议大夫，以御史中丞段颎代猛。乃四出逐捕，
及太学游生，系者千馀人。节等怨猛不已，使颎以他
事奏猛，抵罪输左校。朝臣多以为言，乃免刑，复公车
征之。节遂与王甫等诬奏桓帝弟渤海王悝谋反，诛
之。以功封者十二人。甫封冠军侯，节亦增邑四千六
百户，并前七千六百户。父兄子弟，皆为公卿列校，牧
守令长，布满天下。节弟破石，为越骑校尉，越骑营五
百妻有美色，破石从求之，五百不敢违，妻执意不肯
行，遂自杀。其淫暴无道，多此类也。光和二年，司隶校
尉阳球奏诛王甫及子长乐少府萌、沛相吉，皆死狱
中。时连有灾异，郎中梁人审忠以为朱瑀等罪恶所
感，乃上书曰：“臣闻理国得贤则安，失贤则危，故舜有
臣五人而天下理。汤举伊尹，不仁者远。陛下即位之
初，未能万机，皇太后念在抚育，权时摄政，故中常侍
苏康、管霸应时诛殄。太傅”陈蕃、大将军窦武，考其党
与，志清朝政。华容侯朱瑀知事觉露，祸及其身，遂兴
造逆谋，作乱王室，撞蹋省闼，执夺玺绶，迫胁陛下，聚
会群臣，离间骨肉母子之恩，遂诛蕃、武及尹勋等，因
共割裂城社，自相封赏。父子兄弟，被蒙尊荣，素所亲
厚，布在州郡，或登九列，或据三司，不惟禄重位尊之
责，而苟营私门，多蓄财货，缮修第舍，连里竟巷，盗取
御水，以作鱼钓，车马服玩，拟于天家。群公卿士，杜口
吞声，莫敢有言。州郡牧守，承顺风旨，辟召选举，释贤
取愚，故虫蝗为之生，夷寇为之起。天意愤盈，积十馀
年，故频岁日食于上，地震于下，所以谴戒人主，欲令
觉悟，诛鉏无状。昔高宗以雉雊之变，故获中兴之功。
近者神祇启悟，陛下发赫斯之怒，故王甫父子，应时
馘𢧵，路人士女，莫不称善。若除父母之仇，诚怪陛下
复忍孽臣之类，不悉殄灭。昔秦信赵高，以危其国；吴
使刑人，身遘其祸；虞公抱宝牵马；鲁昭见逐干侯以
不用宫之奇、子家驹，以至灭辱。今以不忍之恩，赦夷
族之罪，奸谋一成，悔亦何及？臣“为郎十五年，皆耳目
闻见，瑀之所为，诚皇天所不复赦。愿陛下留漏刻之
听，裁省臣表，埽灭丑类，以答天怒。与瑀考验，有不如
言，愿受汤镬之诛，妻子并徙，以绝妄言之路。”章寝不
报节，遂领尚书令。四年卒，赠车骑将军。后瑀亦病卒，
皆养子传国。审忠，字公诚。宦官诛后，辟公府。